Íslendingar búa við flóknasta eftirlitsregluverk allra OECD-þjóða . Verkefnastjóri hjá OECD segir íslensk stjórnvöld hafa tilhneigingu til þess að ofregluvæða og segir fyrirkomulagið íþyngjandi fyrir efnahagslífið . Úttekt efnahags - og framfararstofnunar Evrópu , eða OECD , á eftirlitsreglum aðildarþjóða var kynnt á fundi um eftirlitsmenningu á Íslandi í morgun . Þar kemur fram að Íslendingar búa við flóknasta regluverkið . „ Á öllum þessum sviðum , hverju einasta þeirra , að þá er miklu meira af regluverki á Íslandi , en annars staðar í OECD . Þetta er það hagkerfi í OECD þar sem regluverkið er mest , " segir Ania Thiemann , verkefnisstjóri samkeppnismats OECD . Hún segir að svo flókið regluverk geti hamlað hagvexti . „ Við höfum áþreifanlegar sannanir sem sýna okkur að eftir því sem hagkerfi er bundið af fleiri reglum , þeim mun afkastaminna er það . Við vitum af reynslunni að ef maður dregur úr stjórnunarbyrðinni og ef maður losnar við þunga reglusetningu , þá eykst framleiðni og til langframa eykst hagvöxtur , " segir Ania . Stjórnvöld þurfi betur að áhrifunum áður en nýjar reglur séu settar . „ Það sem við sjáum á Íslandi er tilhneiging til að setja of margar reglur og setja of marga staðla sem eru kannski ekki nauðsynlegir , " segir hún . Verkefnastjóri á samkeppnishæfnissviði Samtaka atvinnulífsins telur að auka mætti skilvirkni með samþættingu . „ Við erum til dæmis að eiga við tíu heilbrigðisumdæmi á Íslandi og hvert og eitt þeirra er stjórnvald sem fylgir sínum eigin reglum , " segir Heiðrún Björk Gísladóttir . „ Við höfum allavega lagt til að það verði í rauninni bara eitt heilbrigðiseftirlit á Íslandi . Sem myndi þá jafnvel taka yfir fleiri stofnanir , eins og Fiskistofu , allt matvælaeftirlit og Vinnueftirlitið þess vegna , " segir Heiðrún .